Pääministeri Juha Sipilän (kesk) ja valtiovarainministeri Petteri Orpon (kok) lähimmät poliittiset erityisavustajat ovat Suomen Yrittäjien johtajia, kirjoittaa politiikan toimittaja Tommi Parkkonen.

Olen näissä raapustuksissani aikaisemminkin alleviivannut miten pieni maa Suomi on ja miten pienissä piireissä täällä tehdään päätökset, oli kyse sitten kulttuurista, urheilusta, Hyrynsalmen kirjaston putkiremontista tai päivänpolitiikasta.

Otetaan ajankohtaiseksi esimerkiksi koko Suomea parhaillaan kuohuttava irtisanomislaki, josta meuhkaaminen sai tiistaina uusia jännäkierroksia, kun Palvelualojen ammattiliitto PAM ilmoitti uusista työtaistelutoimista.

Kokoomuksen puheenjohtajan, valtiovarainministeri Petteri Orpon ja keskustan puheenjohtajan, pääministeri Juha Sipilän poliittisessa lähipiirissä on lukuisia Suomen Yrittäjien johtajia. Petteri Paalasmaa

Lähiviikkoina 50 000 pamilaista menee lakkoon tai vastustaa jotenkin muuten pääministeri Juha Sipilän (kesk) johtaman hallituksen suunnitelmia helpottaa irtisanomisia alle kymmenen henkeä työllistävissä yrityksissä.

Irtisanomislakia on epäilty Mikael Pentikäisen (kesk) johtaman Suomen Yrittäjien ajatukseksi, ehdotukseksi ja vaatimukseksi.

Asiasta on kirjoittanut muun muassa Iltalehden kolumnisti, Elinkeinoelämän keskusliitto EK:n entinen työmarkkinajohtaja Lasse Laatunen.

– Viime viikolla kuulin luotettavista lähteistä, että irtisanomispykäläluonnokset on kirjoitettu SY:ssä (Suomen Yrittäjissä). Se demokratiasta, Laatunen kirjoitti saaden päälleen täyslaidallisen niin Suomen Yrittäjien ”ei pidä paikkaansa” -kieltomoitteita kuin eduskunnan kahvilassa kiroilevia kokoomuskansanedustajia.

Laatunen on myös kuvaillut päähallituspuolueiden - kokoomuksen ja keskustan - olevan Suomen Yrittäjien panttivankina.

Katsotaanpa siis hetki tarkemmin, ketkä irtisanomislakia ja yleensäkin nykyhallituksen yrittäjämyönteistä työllisyyspolitiikkaa ovat olleet tekemässä ja päättämässä.

Seuraavat nimet ovat paljon tylsempiä kuin Sara Sieppi tai Kimi Räikkönen, mutta yrittäkää jaksaa, sillä ne vaikuttavat vähintään yhtä paljon suomalaisten arkielämään.

****

Kuten Sipilä jaksaa ja muistaa jatkuvasti muistuttaa, hän on yrittäjä - aina yhtä luotettavan Wikipedian mukaan toiminut johtotehtävissä noin 40 yrityksessä.

Kokemusta irtisanomisista on tullut esimerkiksi Nokian alihankkijana toimineesta Solitra Oy:sta, jonka yhtiön tuolloinen pääomistaja Sipilä myi 110 miljoonalla markalla – yhtiön perustajan vastustuksesta huolimatta - ulkomaille.

Yhtiöllä oli tuolloin 700 työntekijä. 17 vuotta myöhemmin kenelläkään heistä ei ollut enää töitä Solitrassa, vaan yhtiön toiminta oli lopetettu.

Suomen Yrittäjien nykyinen toimitusjohtaja - keskustan entinen eurovaaliehdokas, mutta loputa meppipaikasta kieltäytynyt - Mikael Pentikäinen puolestaan on saanut kokemusta yt-neuvotteluista Helsingin Sanomien päätoimittajana - ennen kuin sai itse potkut.

Mutta hallituksen työllisyyspolitiikka ja irtisanomislaki ei ole yhtä kuin vain Sipilä, Suomen Yrittäjien nykyjohto ja keskusta (kesk).

Lokakuussa 2016, puolitoista vuotta nykyisen hallituksen aloittamisen jälkeen, kokoomuksen puheenjohtajan, valtiovarainministeri Petteri Orpon lähimmäksi erityisavustajaksi nimitettiin monille köyhille yksinhuoltajaduunareille tuntematon nimi: Anssi Kujala.

Kujala siirtyi Orpon kabinettiin Suomen Yrittäjien varatoimitusjohtajan paikalta.

Viime keväänä pääministeri Sipilän tärkeäksi erityisavustajaksi puolestaan nimitettiin Elinkeinoelämän keskusliitto EK:n johtaja Kari Jääskeläinen, joka on toiminut aikaisemmin paitsi toisen keskustalaisen ministerin erityisavustajana, myös elinkeinopoliittisena päällikkönä - jep, arvasitte oikein - Suomen Yrittäjissä.

Työ- ja elinkeinoministeriön - eli työministeri Jari Lindströmin (sin), asunto- ja ympäristöministeri Kimmo Tiilikaisen (kesk) sekä elinkeinoministeri Mika Lintilän (kesk) - superministeriön ”työllisyys ja toimivat markkinat” -osaston vaikutusvaltaisena osastopäällikkönä toimii taannoisen oikeusministerin erityisavustaja Antti Neimala.

Ja kukas olikaan tuolloin oikeusministerinä?

Valmiina?

Tadaa - Jussi Järventaus (kok), Suomen Yrittäjien toimitusjohtaja ennen Pentikäistä.

Ja tietysti Neimalakin on myös Suomen Yrittäjien entinen varatoimitusjohtaja.

****

Irtisanomislakispektaakkeliin olennaisena osana kuuluvan hallituksen viimeviikkoisen tiedonannon isänä pidetään keskustan entistä puheenjohtajaa ja ex-pääministeriä, kansanedustaja Matti Vanhasta.

Vanhanen luonnollisesti toimi ennen paluutaan päivänpolitiikkaan Perheyritysten liiton toimitusjohtajana.

Ja jotta Sipilällä olisi mahdollisimman laaja yrittäjätuki paitsi omassa puolueessaan myös hallituksessa, niin muistettakoon vielä lopuksi, että liikenne- ja viestintäministeri Anne Berner (kesk) on Perheyritysten liiton hallituksen ex-puheenjohtaja.

Tällaisen Sipilän ja Orpon lähipiirissä olevan yrittäjälobbarikeskittymän vuoksi onkin varsin ymmärrettävää, että Suomen nykyinen hallitus ajaa enemmän yrittäjien - siis myös Suomen Yrittäjien - kuin yksinhuoltajaduunarien asiaa.

Piirit ovat pienet.

Muuallakin kuin Hyrynsalmella.

Twitter: @tommiparkkonen